**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 14.12.2017, ora 08.00 – 15.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.12.2017, ora 07.00**

**RÂURI**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 14.12.2017, ora 16.00 o **ATENŢIONARE HIDROLOGICĂ – COD GALBEN**, valabilă în intervalul 14*.12.2017 ora 24:00 – 17.12.2017 ora 12:00*, vizând **Scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri pe unele râuri din bazinele hidrografice menționate, cu posibile depășiri ale COTELOR DE ATENŢIE** pe unele râuri din bazinele hidrografice: Vişeu, Iza, Lӑpuş (**judeţul Maramureş),** Tur **(judeţul Satu Mare),** Someşul Mare **(judeţul Bistriţa Năsăud),** afluenţii mici ai Someşului aferenţi sectorului aval s.h. Dej **(judeţele Cluj, Sălaj, Maramureş şi Satu Mare),** Crişul Repede – bazin superior şi afluenţibazin mijlociu **(judeţele Sӑlaj, Cluj şi Bihor),** Crişul Negru **(judeţele Bihor şi Arad),** Crişul Alb **(judeţele Hunedoara şi Arad). Fenomenele se pot produce cu probabilitate și intensitate mai mare pe unele râuri mici din județele Maramureş şi Satu Mare. Se menționează că fenomenele hidrologice periculoase se pot produce mai ales pe afluenți de grad inferior ai râurilor menţionate.**

Această **ATENŢIONARE HIDROLOGICĂ** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: *Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă: Arad, Bihor, Bistriţa-Năsăud, Cluj, Hunedoara, Maramureş, Satu Mare şi Sălaj (8 prefecturi) – COD GALBEN*.

**Debitele au fost în general în creștere** datorită efectului combinat al precipitațiilor prognozate, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someş, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, Siret (exceptând Bârladul) și pe cursul superior al Prutului. Pe celelalte râuri debitele au fost în scădere ușoară, exceptând Bârladul și cursul mijlociu și inferior al Prutului, unde au fost relativ staționare.

 Creșteri mai insemnate de niveluri și debite s-au înregistrat pe unele râuri din bazinele superioare ale Barcăului, Crişului Repede şi Crişului Negru.

 Se situează peste:

* **COTELE DE ATENȚIE** râul Tur la staţiile hidrometrice: Călinești Oaș (350+44)-jud. SM și Turulung (360+24)-jud. SM (sector îndiguit)
* **COTA DE INUNDAŢIE** râul Tur la staţia hidrometrică Micula (310+31)-jud. SM.

 Debitele se situează în general la valori peste mediile multianuale lunare, mai mici (30-90%) pe râurile din bazinele: Crasna, Bârzava, Nera, Cerna, Jiu, Vedea, Argeș, bazinele inferioare ale Barcăului și Oltului, bazinul mijlociu și inferior al Prutului, pe unii afluenți ai Mureșului și sub 30 % pe râurile din bazinul hidrografic al Bârladului.

 Este în vigoare **ATENȚIONAREA HIDROLOGICĂ nr. 44** din 14.12.2017.

 **Debitele vor fi în general în creștere** datorită efectului combinat al precipitațiilor lichide prognozate, cedării apei din stratul de zăpadă și propagării, exceptând râurile din bazinele hidrografice: Olt, Vedea, Argeș, Ialomița, bazinul mijlociu și inferior al Jiului, bazinele superioare ale Trotușului, Putnei, Rm. Sărat, Buzăului și râurile din Dobrogea, unde vor fi în scădere ușoară. În bazinul Bârladului și pe cursul mijlociu și inferior al Prutului debitele vor fi relativ staționare.

 Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de niveluri cu posibile depăşiri ale **COTELOR DE ATENŢIE** pe râurile din bazinele: Vișeu, Iza, Tur, Someș și Crișuri datorită precipitaţiilor prognozate, mai însemnate cantitativ, cedării apei din stratul de zăpadă şi propagării.

 Se vor menţine peste:

* **COTELE DE ATENȚIE** râul Tur la staţiile hidrometrice: Călinești Oaș (350+65)-jud. SM și Turulung (360+50)-jud. SM (sector îndiguit)
* **COTA DE INUNDAŢIE** râul Tur la staţia hidrometrică Micula (310+50)-jud. SM.

Se menține în vigoare **ATENȚIONAREA HIDROLOGICĂ nr. 44** din 14.12.2017.

**DUNĂRE**

**Debitul la intrarea în ţară (secţiunea Baziaş) în intervalul 14.12 – 15.12.2017 a fost în creştere, având valoarea de 5400 m3/s**, peste media multianuală a lunii decembrie (5200 m3/s).

 În aval de Porţile de Fier debitele au fost în creștere pe sectorul Gruia - Calafat și în scădere pe sectorul Bechet - Tulcea.

**Debitul la intrarea în ţară (secţiunea Baziaş) va fi în creştere (6000 m3/s).**

 În aval de Porţile de Fier debitele vor fi în creştere pe sectorul Gruia – Bechet, staționare la Corabia şi în scădere pe sectorul Tr. Măgurele - Tulcea.

**2.** **Situaţia meteorologică în intervalul 14.12.2017, ora 09.00 – 15.12.2017, ora 06.00**

**ÎN ŢARĂ**

**Vremea s-a menținut caldă** pentru această dată din an, chiar deosebit de caldă în sud, unde valorile diurne înregistrate, izolat au fost cu 10 până la 12 grade mai ridicate decât mediile multianuale ale perioadei. În regiunile vestice, nord-vestice și centrale cerul a fost mai mult noros și temporar a plouat pe arii relativ extinse, în timp ce, în restul teritoriului, înnorările au fost trecătoare, iar ploile, slabe cantitativ s-au semnalat doar pe spații mici în primele ore ale zilei în sud și sud-est, iar în a doua parte a intervalului cu precădere în sud-vest. La munte, în special în masivele vestice și nordice, la altitudini în general de peste 1400 m precipitațiile au fost sub formă de ninsoare. Vântul a suflat slab și moderat cu intensificări temporare în zona montană înaltă, unde la rafală s-au depășit  60...70 km/h viscolind ninsoarea și spulberând zăpada, iar la cote mai reduse izolat și în vest, centru și est. Temperaturile maxime s-au încadrat între 3 grade la Darabani și Bozovici și 16 grade la Bechet, iar la ora 06 erau -4 grade la Întorsura Buzăului și 11 grade la Oravița și Reșița. Stratul de zăpadă s-a menținut în zona montană, iar la ora 20 măsura în platformele stațiilor meteorologice, până la 105 cm în Masivul Făgăraș (Bâlea Lac) și izolat în Transilvania, până la 1 cm. S-a semnalat ceață, în primele ore ale intervalului, local în regiunile extracarpatice și doar izolat în rest, iar spre sfârșitul acestuia în cele estice.

***Observație:*** *Începând de ieri, de la ora 06, au fost în vigoare 15 mesaje cod galben de fenomene meteorologice periculoase imediate emise după cum urmează: 7 mesaje emise de SRPV Bacău, 3 mesaje emise de SRPV Craiova, 3 mesaje emise de SRPV Sibiu și 2 mesaje emise de CNPM pentru Muntenia*.

**LA BUCUREŞTI**

**Vremea s-a menținut deosebit de caldă** pentru această dată din an. Cerul a fost variabil, cu unele înnorări la începutul zilei și în prima parte a nopții, iar vântul a suflat slab până la moderat. Temperatura maximă, ușor mai coborâtă decât cea înregistrată în ziua anterioară a fost de 11 grade la Afumați și 12 grade la Băneasa și Filaret, iar la ora 06 erau 1 grad la Băneasa, 3 grade la Afumați și 4 grade la Filaret.

**3. Prognoza meteorologică în intervalul 15.12.2017, ora 09.00 – 16.12.2017, ora 09.00**

**ÎN ŢARĂ**

**Vremea se va încălzi,** devenind deosebit de caldă pentru această perioadă în cea mai mare parte a țării. Cerul va fi noros și va ploua în vest și nord-vest, iar local, mai ales în partea a doua a intervalului, în sud-vestul, centrul și nordul teritoriului. **Cantitățile de apă cumulate vor depăși, cu precădere în Crișana, Maramureș, Banat, zona Munților Apuseni și nordul Carpaților Orientali, local 15...20 l/mp și pe spații mici 30 l/mp.** În zona montană, mai ales la altitudini mari, precipitațiile vor fi și sub formă de lapoviță și ninsoare. În restul teritoriului cerul va avea unele înnorări și ploi slabe se vor semnala cu totul izolat. Vântul va avea intensificări în regiunile vestice și nord-vestice și temporar în cele centrale și estice, iar la munte, îndeosebi pe creste, va sufla tare, cu rafale de peste 70...80 km/h. Temperaturile maxime vor fi cuprinse între 6 și 15 grade, iar cele minime între -1 și 9 grade. Dimineața și noaptea, în zonele joase de relief, vor fi condiții de ceață.

**LA BUCUREŞTI**

**Vremea se va încălzi,** devenind deosebit de caldă pentru această perioadă. Cerul va fi variabil, iar vântul va sufla slab până la moderat. Temperatura maximă se va situa în jurul valorii de 13 grade, iar cea minimă va fi de 3...5 grade. Dimineața vor fi condiții de ceață.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 14 decembrie 2017 ora 20 – 16 decembrie 2017 ora 20.**

**STAREA STRATULUI DE ZĂPADĂ în data de 14.12.2017, ora 14:**

Vremea a fost în general închisă, cu cerul noros. Temperaturile au scăzut faţă de ziua precedentă și pe arii relativ extinse s-au semnalat precipitații mixte la altitudini joase şi predominant ninsori la peste 2000 m. Vântul a suflat slab și moderat, cu intensificări temporare ce au atins la ralală viteze maxime de 60-70 km/h. Local s-a semnalat ceață.

Grosimea stratului de zăpadă a crescut cu 4...5 cm în zonele înalte şi a scăzut cu până la 3...4 cm în cele joase. La ora 14, aceasta măsura: 105 cm la Bâlea-Lac, 97 cm la Vârful Omu, 9 cm la Sinaia, 6 cm la Fundata şi 6 cm la Predeal.

**EVOLUŢIA VREMII PENTRU INTERVALUL 14.12.2017 ora 20 – 15.12.2017 ora 20:**

Vremea va fi caldă pentru această perioadă. Cerul va fi variabil, temporar noros. În cursul acestei nopţi când se vor semnala precipitaţii slabe, predominant sub formă de ninsoare, iar în cursul zilei de mâine precipitaţiilor vor fi mixte, ninsori la peste 2200 m. Vântul va sufla slab şi moderat, cu intensificări ziua mai ales în zona înaltă, unde rafalele vor depăşi 60...70 km/h.

**Peste 1800 m:** temperaturi minime: -7 la -3 gr.C; temperaturi maxime mâine: -2 la 4 gr.C

**Sub 1800 m:** temperaturi minime: -3 la 0 gr.C; temperaturi maxime mâine: 4 la 8 gr.C

**EVOLUŢIA VREMII PENTRU INTERVALUL 15.12.2017 ora 20 – 16.12.2017 ora 20:**

Cerul va fi noros şi pe arii extinse se vor semnala precipitaţii mixte: la altitudini înalte, ninsori noaptea şi mixte ziua (ninsori pe creste), iar la altitudini joase precipitaţii mixte noaptea şi ploi în cursul zilei de 16 decembrie. Cantităţile de apa vor depăşi izolat 15l/mp. Vântul va sufla în general moderat, cu intensificări ce vor depăşi în zonele înalte de peste 70...80 km/h, viscolind zăpada.

**Peste 1800 m:** temperaturi minime: -5 la -1 gr.C; temperaturi maxime mâine: -2 la 5 gr.C

**Sub 1800 m:** temperaturi minime: -1 la 2 gr.C; temperaturi maxime mâine: 5 la 9 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

În cursul nopţilor, la suprafaţă se vor forma cruste subţiri de îngheţ. Ziua, vremea caldă şi precipitaţiile mixte vor favoriza umezirea suplimentară a stratului superior de zăpadă. În aceste condiţii, stratul umezit poate aluneca peste crustele de gheaţă aflate în interior, ducând la declanşarea de avalanşe spontane pe pantele înclinate, risc ce va fi amplificat la supraîncărcări

La altitudini mai mici de 1800 m: **RISC REDUS (1)**

 Stratul de zăpadă va continua să se topească, în special la altitudini mici. Pe pantele înclinate, de la altitudini mai mari şi din zonele cu depozite mari de zăpadă, se pot declanşa unele avalanşe de topire.

**Notă:**

**Notă: RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC REDUS - risc redus (1)** - cod verde ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**GNM CJ Arges şi ABA Argeş Vedea** informeaza despre **un incident de mediu, anunţat în data de 14.12.2017, la ora 15.00, privind o poluare a cursului de apa - pârâul Geamăna Mare, din localitatea Bradu, judetul Arges, datorat unor posibile descărcări de ape uzate - levigat de la depozitul de deşeuri menajere Albota**. Apa pârâului prezintă culoare închisă, fără miros. Cauza probabila – scurgeri de pe versantii depozitului in canalul pluvial datorita precipitatiilor din ultima perioada. Fenomenul se manifesta pe o lungime de cca. 1500 m pe cursul paraului Geamana Mare. Comisarii GNM CJ Arges s-au deplasat la fata locului. Laboratorul ABA Arges Vedea a recoltat la ora 16.30 probe din canalul de evacuare ape pluviale depozit Albota in paraul Geamana Mare si dintr-o sectiune situata la cca. 1 km aval fata de canalul de evacuare ape pluviale din paraul Geamana Mare. S-au recoltat probe conform standardului de prelevare in vigoare care sunt în curs de analiză. Se va reveni cu informatii suplimentare.

**ABA Argeş Vedea şi GNM, Comisariatul Judeţean Argeş** revin cu informaţii referitoare la producerea unei poluări accidentale în data de 13.12.2017 a râului Teleorman amonte şi aval de podul ”Zorile” şi a canalului pluvial Cârciana, pe o lungime de cca. 2 km, cauzată de deversarea de ape neepurate sau epurate insuficient provenite de la SC Macro Suin SA Costeşti, din jud. Argeş. Apa râului Teleorman prezenta spumare la suprafaţă, culoare închisă şi miros neplăcut. Laboratorul ABA Argeş Vedea a recoltat probe de apă.

Având în vedere poluarea accidentală produsă pe r. Teleorman în zona oraşului Costeşti – judeţul Argeş, în urma deplasării în teren a reprezentanţilor IBA – ABA Argeş Vedea şi GNM – CJ Argeş, au fost constatate următoarele:

- În zona oraşului Costeşti, pe o lungime de aproximativ 2.0 km apa prezenta o culoare maronie, cauza posibilă fiind evacuarea de dejecţii de la abatorul SC MACRO SUIN SA ;

- Au fost prelevate 5 probe de apă începând de la evacuarea SC MACRO SUIN SA până în aval unde râul Teleorman prezenta o culoare maronie, aceastea urmând a fi analizate în cadrul laboratorului de calitate a apelor;

- S-a dispus SC MACRO SUIN SA monitorizarea calităţii debitelor de apă evacuate în r. Teleorman;

În cursul zilelor următoare se vor continua verificarile pe acest sector de râu.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 12.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**G.N.M.-C.J. Constanţa şi A.P.M. Constanţa** informează despre **producerea unei poluări accidentale cu produs petrolier a solului, în data de 12.12.2017, la ora 11.40, în zona localităţii Poarta Albă, judeţul Constanţa, ca urmare a unei avarii la borna B37 a conductei Constanţa-Bărăganu ce aparţine SC Conpet SA. A fost afectată o suprafaţă de circa 10 mp** prin aparitia unei pete de produs petrolier pe sol pe un teren viran. S-a oprit pomparea şi s-a intervenit de urgenţă pentru remedierea avariei la conductă. Nu a fost afectat factorul de mediu de apa (nu sunt cursuri de apa curgatoare, balti) in zona.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 13.12.2017 - 14.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECTIA DE COMUNICARE